Document ID: 32002D0336

Odločba Komisije
z dne 25. aprila 2002
o spremembi Odločbe 2000/159/ES o začasni odobritvi planov tretjih držav v zvezi z ostanki v skladu z Direktivo Sveta 96/23/ES
(notificirano pod dokumentarno številko K(2002)1520)
(Besedilo velja za EGP)
(2002/336/ES)
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Direktive Sveta 96/23/ES z dne 29. aprila 1996 o ukrepih za nadzor nekaterih snovi in njihovih ostankov v živih živalih in proizvodih živalskega izvora ter o razveljavitvi direktiv 85/358/EGS in 86/469/EGS ter odločb 89/187/EGS in 91/664/EGS [1] ter zlasti člena 29 Direktive,
ob upoštevanju Direktive Sveta 72/462/EGS z dne 12. decembra 1972 o problemih pri zdravstvenih in veterinarskih pregledih pri uvozu govedi in prašičev ter svežega mesa iz tretjih držav [2], kakor je bila nazadnje spremenjena z Uredbo (ES) št. 1452/2001 [3], ter zlasti člena 3 Direktive,
ob upoštevanju naslednjega:
(1) Odločba Komisije 2000/159/ES z dne 8. februarja 2000 o začasni odobritvi planov tretjih držav v zvezi z ostanki v skladu z Direktivo Sveta 96/23/ES [4] našteva tretje države, ki so predložile plan in navedle svoja jamstva glede nadzora skupin ostankov in snovi, navedenih v Prilogi I k Direktivi 96/23/ES. Kadar teh jamstev ni, je zato treba sezname, sestavljene na podlagi Odločbe Sveta 95/408/ES z dne 22. junija 1995 o pogojih za sestavo začasnih seznamov podjetij tretjih držav, iz katere smejo države članice v vmesnem obdobju uvažati nekatere proizvode živalskega izvora, ribje proizvode ali žive dvolupinske mehkužce [5], kakor je bila nazadnje spremenjena z Odločbo 2001/4/ES [6], spremeniti hkrati s prilagoditvami Priloge k Odločbi 2000/159/ES. Zaradi skrbi za javno zdravje v zvezi z ostanki v proizvodih živalskega izvora morajo biti za take proizvode plani v zvezi z ostanki odobreni in redno ažurirani.
(2) Na podlagi Direktive Sveta 96/23/ES morajo tretje države Komisiji vsako leto poslati plane nadzora za tekoče leto in rezultate za preteklo leto.
(3) Kadar jamstev, predvidenih z Direktivo 96/23/ES, ni, je treba sezname, sestavljene na podlagi Odločbe 95/408/ES, opustiti hkrati s prilagoditvami Priloge k Odločbi 2000/159/ES.
(4) V zvezi s Kitajsko je treba Prilogo k Odločbi 2000/159/ES uskladiti z Odločbo Komisije 2002/69/ES z dne 30. januarja 2002 o nekaterih zaščitnih ukrepih glede proizvodov živalskega izvora, uvoženih s Kitajske [7].
(5) Nekatere tretje države so Komisiji predstavile plane nadzora ostankov skupaj z rezultati, vendar je potrebna še nadaljnja ocena, podatek ali pojasnilo. Dokler ni ocene, morajo te tretje države za zadevne proizvode ostati v Prilogi k Odločbi 2000/159/ES.
(6) Nekatere tretje države so predložile svoj plan nadzora po tem, ko je bila Odločba 2000/159/ES ažurirana z Odločbo Komisije 2001/487/EC [8]. Dokler ni ocene, morajo biti te tretje države za zadevne proizvode vključene v Prilogo k Odločbi 2000/159/ES.
(7) Stanje nekaterih drugih tretjih države v zvezi s plani nadzora nekaterih vrst se je po sprejetju Odločbe 2001/487/ES spremenilo. Dokler ni ocene, morajo biti te tretje države za zadevne proizvode vključene v Prilogo k Odločbi 2000/159/ES.
(8) Zato je treba Odločbo 2000/159/ES ustrezno spremeniti.
(9) Ukrepi, predvideni v tej odločbi, so v skladu z mnenjem Stalnega odbora za prehranjevalno verigo in zdravje živali -
SPREJELA NASLEDNJO ODLOČBO:
Člen 1
Priloga k Odločbi 2000/159/ES se nadomesti z besedilom v Prilogi k tej odločbi.
Člen 2
Ta odločba je naslovljena na države članice.
V Bruslju, 25. aprila 2002

Labels: 17
5
0
6
15